Die plantegroei van die Karoo word gekenmerk deur 'n geweldige diversiteit. Van die 70 veldtipes wat Acocks (1975) beskryf kom 28 tot 'n meerdere of mindere mate in die Karoo voor. Dit word bereken dat daar tussen 6 000 en 8 000 plantspesies in die Karoo voorkom.
VOLGENS mnr Blom kan die smaaklikheid van 'n bossie beskryf word as die eienskappe van 'n plant wat die dier stimuleer om die plant te vreet. Die bas besit byvoorbeeld nie dorings nie, is nie houterig nie, bevat nie baie gom of bars nie, ruik lekker en smaak lekker.
Die chemiese samestelling van 'n spesie, byvoorbeeld die eterekstrakinhoud en ander chemiese komponente van die plant, beïnvloed ook die smaaklikheid daarvan, se hy. So het Louw, Steenkamp en Steenkamp (1967) gevind dat die smaaklikste bossies die laagste eterekstrakinhoud bevat. As voorbeelde het hy die volgende spesies gebruik :
Ook die uitwendige bou of morfologie van die plant, byvoorbeeld dat dit houterig is met dorings, kan ook die smaaklikheid van die plant beïnvloed. Seleksie word skynbaar ook beïnvloed deur die teenwoordigheid van dorings, hare, baie hars (taaiheid) en tekstuur van die blare en die stingels. Met ander woorde, baie houterige plante word minder geredelik deur diere geselekteer.
Die seleksie van 'n spesifieke plantspesie is afhanklik van die beskikbaarheid van ander plantspesies, asook die hoeveelhede waarin dit voorkom. Volgens mnr Blom is dit gevind dat 'n plant geredelik gevreet word as dit in klein hoeveelhede voorkom, maar wanneer dieselfde plant in digter stande voorkom, word dit minder gevreet. Diere selekteer hulle voedsel uit die totale beskikbare plantmateriaal.
Mnr Blom het daarop gewys dat selektiewe beweiding probleme kan veroorsaak, soos die indringing van ongewenste plante. Die boer moet dus poog om die natuurlike veld op 'n hoë produktiewe peil te hou sonder dat ongewenste plante indring. Indien ongewenste plante wel indring moet die boer dit probeer beheer deur beweiding met 'n spesifieke tipe dier.
Op bergplato's met 'n hoër reënval en waar die graskomponent 'n belangrike rol speel, kan veral na die klimaksgrasse gekyk word. In die veld kan die identifisering van die indikatorplante met verskillende gekleurde pennetjies gemerk word.